SSI เผยผลดำเนินงาน Q3/58 มีแนวโน้มดีขึ้น มองปริมาณขายเหล็กเพิ่ม
SSI คาดผลดำเนินงาน Q3/58 มีแนวโน้มดีขึ้นต่อเนื่อง ประเมินปริมาณขายเหล็กแผ่นรีดร้อนโต 30-40% 
14 ส.ค. 2558

นายวิน วิริยประไพกิจ ประธานเจ้าหน้าที่บริหารกลุ่ม และกรรมการผู้จัดการใหญ่ บริษัท สหวิริยาสตีลอินดัสตรี จำกัด (มหาชน) หรือ SSI  เปิดเผยว่า บริษัทคาดว่าผลการดำเนินงานในไตรมาส 3/58 จะเห็นแนวโน้มที่ดีขึ้นอย่างต่อเนื่อง และผลตอบแทนในการทำกำไร หลังแนวโน้มของธุรกิจเหล็กแผ่นรีดร้อนดีขึ้นในไตรมาส 2/58 โดยคาดว่าปริมาณขายเหล็กรวมในไตรมาส 3/58 จะเติบโต 8-10% จากไตรมาสก่อนหน้า 
ทั้งนี้ คาดว่าปริมาณขายเหล็กแผ่นรีดร้อน (HRC) ในไตรมาส 3/58 จะเติบโต 30-40% จากไตรมาสก่อน ขณะที่ราคา HRC มีแนวโน้มลดลง 6-8% จากไตรมาสก่อน โดย HRC Rolling Margin จะปรับตัวเพิ่มขึ้นมาอยู่ที่ประมาณ 24-26% ส่วนปริมาณขายเหล็กแท่งแบน (slab) มีแนวโน้มเพิ่มขึ้น 12-14% จากไตรมาสก่อน ซึ่งเป็นการขายให้บุคคลภายนอกประมาณ 65-70% ของปริมาณขาย slab รวม ขณะที่ราคา slab มีแนวโน้มลดลง 10-12% จากไตรมาสก่อน โดย Slab Margin จะปรับตัวลดลงมาอยู่ในช่วงประมาณ 25-27%